गौतम बुद्ध विमानस्थलमा छुट सुविधा
गौतम बुद्ध अन्तर्राष्ट्रिय विमानस्थलमा विदेशी विमान कम्पनीलाई आकर्षित गर्न विभिन्न सुविधा दिइने भएको छ । नेपाल नागरिक उड्डयन प्राधिकरणले एक वर्षका लागि ती सुविधा दिने निर्णय गरेको हो ।  विमानस्थलका महाप्रबन्धक गोविन्दप्रसाद दाहालका अनुसार एक वर्षसम्मका लागि अवतरण, सुरक्षा, सञ्चार र उड्डयन सेवा
भैरहवा, जेठ १२ गते । गौतम बुद्ध अन्तर्राष्ट्रिय विमानस्थलमा विदेशी विमान कम्पनीलाई आकर्षित गर्न विभिन्न सुविधा दिइने भएको छ । नेपाल नागरिक उड्डयन प्राधिकरणले एक वर्षका लागि ती सुविधा दिने निर्णय गरेको हो ।विमानस्थलका महाप्रबन्धक गोविन्दप्रसाद दाहालका अनुसार एक वर्षसम्मका लागि अवतरण, सुरक्षा, सञ्चार र उड्डयन सेवालगायतका शुल्क पूर्ण रूपमा छुट दिने निर्णय गरिसकेको छ । “अब अन्तर्राष्ट्रिय विमान कम्पनीले यहाँ सहुलियतमा अवतरण गर्ने र पार्किङ गर्ने अवसर पाउँछन्,” उहाँले भन्नुभयो । सेवा सञ्चालन गर्ने विमान कम्पनीले विमानको तौलका आधारमा विमानस्थल व्यवस्थापन गर्ने निकाय प्राधिकरणलाई यस्तो शुल्क तिर्नुपर्छ । हाल उडान भरिरहेको जजिरा एयरवेजको विमान ७८ हजार केजीको छ । ती सबै शुल्क छुट गर्दा उक्त विमान कम्पनीलाई एक पटकको अवतरणमा करिब एक लाख रुपियाँ छुट हुन जाने महाप्रबन्धक दाहालले बताउनुभयो । यसबाट अन्य विदेशी विमान कम्पनी पनि आकर्षित हुने र गौतम बुद्ध अन्तर्राष्ट्रिय विमानस्थलमा उडान भर्ने विश्वास लिइएको उहाँले बताउनुभयो । जेठ २ गतेदेखि सञ्चालनमा आएको गौतम बुद्ध अन्तर्राष्ट्रिय विमानस्थलमा उडान गर्न वैदेशिक रोजगारीका गन्तव्य खाडी मुलुक र बौद्ध धर्मावलम्बी बाहुल्य मुलुकका वायुसेवा कम्पनीले चासो देखाएको भए पनि अन्तिम निर्णय भइनसकेको दाहालले जानकारी दिनुभयो । विभिन्न देशका वायुसेवाहरूले उडानका लागि चासो देखाएकाले आगामी दशैँसम्ममा यो विमानस्थलबाट दैनिक १० देखि १५ वटा उडान हुने अपेक्षा आफूहरूले राखेको महाप्रबन्धक दाहालले बताउनुभयो । एयर अरेबिया, भियतनाम, कम्बोडिया, थाइल्यान्डको स्माइल, ओमानको सलाम एयरलगायतका विभिन्न देशका एयरलाइन्सको संस्थाले पनि करिब एक महिनाअघि यहाँ छलफल गरेको पनि उहाँले जानकारी दिनुभयो । “अब एक-दुई महिनाभित्र उडान अवतरणका लागि स्वीकृति लिने सम्भावना छ,” उहाँले भन्नुभयो ।प्राधिकरणका प्रवक्ता देवचन्द्रलाल कर्णले धेरै कम्पनीले चासो राखेर सोधिरहेको तर लिखित प्रस्ताव हालसम्म अन्यले नपठाएको बताउनुभयो । नेपाल वायुसेवा निगम, हिमालय एयरलाइन्स र बुद्ध एयरले पनि भैरहवाबाट अन्तर्राष्ट्रिय उडान गर्न चासो देखाएका छन् । कुवेतको जजिरा एयरलाइन्सले साताको तीन दिन उडान सुरु गरिसकेको छ । मूल रूपमा खाडी क्षेत्रमा कार्यरत कामदार र धार्मिक पर्यटनअन्तर्गत लुम्बिनीको भ्रमण गर्न इच्छुक बौद्ध धर्मावलम्बीलाई आकर्षित गर्ने लक्ष्य विमानस्थलले लिएको छ । महाप्रबन्धक दाहालका अनुसार मुख्य रूपमा खाडी क्षेत्रकै विमान कम्पनीको यस क्षेत्रमा चासो रहेको छ । “त्यसबाहेक बुद्ध धर्मावलम्बी भएका देशहरूको मुख्य आकर्षण यो विमानस्थल बन्ने हाम्रो अपेक्षा हो,” उहाँले भन्नुभयो ।चासो देखाउने विभिन्न वायुसेवा कम्पनीमध्ये साउदी अरेबियाको एयर अरेबिया पनि एक हो जसको तयारी अरू एयरलाइन्सभन्दा अलिकति अघि बढिसकेको पाइएको विमानस्थल प्रशासनले जनाएको छ ।गौतम बुद्ध अन्तर्राष्ट्रिय विमानस्थलका निमित्त निर्देशक श्यामकिशोर शाहले उडानको समय यकिन नभइसकेको पनि एयर अरेबियाले आफ्नो तयारी अगाडि बढाएको बताउनुभयो । “उहाँहरूले बजार विस्तारका लागि अध्ययन गरिरहेको र विभिन्न ट्राभल एजेन्सीसँग उडान सञ्चालनबारे छलफल गर्नुभएको छ,” उहाँले भन्नुभयो ।